‘ના, પાળેલી તો એના માલિકે. એમનાં વાઈફ ગુજરી ગયાં અને એમનું પીવાનું વધી ગયું. કોઈ કન્ટ્રોલ નહીં. પછી તો જે થવાનું હતું તે થઈને રહ્યું. સાશા એમની ગજબની હેવાઈ. શબ પાસેથી ખસે નહીં. ખાવાપીવાનું સાવ છોડી દીધેલું. ત્યારે બચ્ચાં મૂકવાની તૈયારીમાં હતી. અમારાં મેડમ રહ્યાં સાશાની જોડે, માયા બાંધી, અને પછી આટલે લઈ આવ્યાં….’ ભાવિન વેગળો રહ્યો, પણ એ તો સાશાની બરાબર સામે જઈ ઊભો. કાન ફફડાવી, રુવાંટી થરકાવતી સાશા ખડી થઈ ગઈ. એણે સાશાની આંખોનું અતગ ઊંડાણ જોયું એમ નહીં, એ એમાં ખેંચાઈ ગયો પૂરેપૂરો. સાશા એની નજરમાં નજર પરોવી એકીટશે, લગાતાર, એને જોતી રહી, અને એ સ્તબ્ધ, અવાક ઓગળતો ગયો.